**Projektas**

|  |
| --- |
| UKMERGĖS RAJONO SAVIVALDYBĖSTARYBA |
|  |
| **SPRENDIMAS** |

**DĖL UKMERGĖS RAJONO ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS SUDARYMO IR ŠIOS KOMISIJOS NUOSTATŲ PATVIRTINIMO**

2022 m. sausio d. Nr.

Ukmergė

Vadovaudamasi Lietuvos Respublikos želdynų įstatymo 5 straipsnio 1 dalies 4 punktu ir 25 straipsniu, Ukmergės savivaldybės taryba n u s p r e n d ž i a:

Patvirtinti:

1. Šios sudėties Ukmergės rajono želdynų ir želdinių apsaugos, priežiūros ir tvarkymo komisiją (toliau – Komisija):

Komisijos pirmininkė – Vilija Grabauskienė, Viešosios tvarkos ir aplinkosaugos skyriaus vedėjo pavaduotoja;

Komisijos pirmininko pavaduotojas – Vytautas Česnaitis, Urbanistikos ir infrastruktūros skyriaus vyriausiasis specialistas.

Nariai:

Kazys Grybauskas, Ukmergės rajono savivaldybės tarybos narys;

Vytautas Adolfas Marčiauskas, Šventupės kaimo bendruomenės pirmininkas;

Vilija Pečiulienė, Viešosios tvarkos ir aplinkosaugos skyriaus vyriausioji specialistė (Komisijos sekretorė);

Janina Stancikaitė-Strikienė, Rečionių bendruomenės atstovė;

Vaidutė Sakolnikienė, LPS ,,Bočiai“ Ukmergės rajono bendrijos atstovė;

Kęstutis Verenius, Sližių krašto bendruomenės atstovas;

Ramunė Varnienė, Laičių kaimo bendruomenės pirmininkė;

Seniūnijos, kurios teritorijoje yra pertvarkomi želdiniai, seniūnas.

2. Ukmergės rajono želdynų ir želdinių apsaugos, priežiūros ir tvarkymo komisijos nuostatus (pridedama).

Savivaldybės meras

Projektą parengė:

Viešosios tvarkos ir aplinkosaugos Vilija Grabauskienė

skyriaus vedėjo pavaduotoja

PATVIRTINTA

Ukmergės  rajono savivaldybės tarybos

2022 m. sausio d. sprendimu Nr.

**UKMERGĖS RAJONO ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Ukmergės rajono želdynų ir želdinių apsaugos, priežiūros ir tvarkymo komisijos (toliau – Komisija) nuostatai (toliau – Nuostatai) nustato Komisijos funkcijas, teises ir pareigas, komisijos sudarymo, jos darbo organizavimo tvarką.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos želdynų įstatymu, Lietuvos Respublikos Vyriausybės nutarimais, Lietuvos Respublikos aplinkos ministro įsakymais, Ukmergės rajono savivaldybės tarybos sprendimu patvirtintomis Ukmergės rajono savivaldybės želdynų ir želdinių apsaugos taisyklėmis (toliau – Taisyklės), kitais teisės aktais, reglamentuojančiais želdinių apsaugą, priežiūrą ir tvarkymą.

3. Komisijos darbas grindžiamas kolegialiu klausimų svarstymu, teisėtumo principu, asmenine Komisijos narių atsakomybe už jos kompetencijai priskiriamų klausimų svarstymą ir sprendimų priėmimo nešališkumu.

4. Nuostatuose vartojamos sąvokos suprantamos taip, kaip jos apibrėžtos Lietuvos Respublikos želdynų įstatyme ir šio įstatymo įgyvendinamuosiuose teisės aktuose.

**II SKYRIUS**

**KOMISIJOS TIKSLAS IR FUNKCIJOS**

5. Komisijos tikslas – užtikrinti kokybišką želdynų ir želdinių apsaugos, priežiūros, tvarkymo, želdynų kūrimo vykdymą Ukmergės rajono savivaldybės (toliau – Savivaldybė) teritorijoje.

6. Komisijos funkcija – teikti išvadas dėl būtinybės kirsti ar kitaip pašalinti iš augimo vietos saugotinus želdinius Lietuvos Respublikos želdynų įstatymo 13 straipsnio 10 dalyje numatytais atvejais. Komisijos išvados yra rekomendacinio pobūdžio.

**III SKYRIUS**

**KOMISIJOS SUDARYMAS, JOS DARBO ORGANIZAVIMAS**

7. Komisiją sudaro pirmininkas, pavaduotojas ir 8 nariai (vienas narių eina sekretoriaus pareigas).

8. Komisijos nariais gali būti Savivaldybės tarybos nariai, valstybės tarnautojai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, bendruomeninių organizacijų ir asociacijų ar kitų viešųjų juridinių asmenų (išskyrus valstybės ar Savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, atstovai, Savivaldybės gyventojai.

9. Į Komisijos posėdžius privalo būti kviečiamas Aplinkos apsaugos departamento prie Aplinkos ministerijos atstovas nuomonei pateikti, kai Komisija rengia išvadą dėl ketinimo Savivaldybės želdynų ir želdinių teritorijose arba ne Savivaldybės valdomoje valstybinėje žemėje kirsti ar kitaip pašalinti iš augimo vietos 20 ar daugiau saugotinų želdinių arba kai viešuosiuose atskiruosiuose želdynuose ketinama kirsti ar kitaip pašalinti iš augimo vietos 10 ar daugiau saugotinų želdinių.

10. Komisija jos kompetencijai priklausančius klausimus svarsto ir sprendimus priima posėdžiuose.

11. Komisijos posėdžiai yra vieši.

12. Posėdžių data, laikas, vieta ir darbotvarkė viešai skelbiami Ukmergės rajono savivaldybės interneto svetainėje, skiltyje „Aplinkosauga → Želdinių tvarkymas → Želdynų ir želdinių apsaugos, priežiūros ir tvarkymo komisija“.

13. Komisija į posėdžius renkasi esant būtinumui. Komisijos pirmininkas nustato posėdžių datą, laiką ir darbotvarkę, vadovauja posėdžiams.

14. Komisijos sekretorius ne vėliau kaip prieš 2 darbo dienas informuoja kitus Komisijos narius apie paskirtą posėdžio datą, laiką, vietą, darbotvarkę bei kviečia suinteresuotus asmenis (pareiškėjus), o prireikus – ir kitų sričių specialistus pagal Nuostatų 9 ir 27 punktus.

15. Kai Komisijos pirmininko nėra arba jis negali eiti savo pareigų, Komisijos pirmininko pareigas eina Komisijos pirmininko pavaduotojas. Nesant Komisijos sekretoriaus, sekretorių paskiria Komisijos pirmininkas.

16. Komisijos posėdis yra teisėtas, jeigu posėdyje dalyvauja ne mažiau arba lygiai 50 proc. Komisijos narių. Komisija sprendimą svarstomu klausimu priima atviru balsavimu, paprasta balsų dauguma. Balsuojant kiekvienas Komisijos narys turi po vieną balsą. Balsams pasiskirsčius po lygiai, lemia Komisijos pirmininko balsas, jam nedalyvaujant – posėdžio pirmininko balsas. Šiuo atveju Komisijos pirmininkas arba posėdžio pirmininkas neturi teisės susilaikyti.

17. Komisijos posėdžiai protokoluojami.

18. Protokole turi būti nurodyta: posėdžio protokolo numeris, data, posėdžio vieta ir laikas, posėdyje dalyvaujantys Komisijos nariai ir kiti dalyvaujantys asmenys, darbotvarkės klausimai, balsavimo rezultatai, priimti sprendimai svarstomais klausimais. Protokolas išsiunčiamas susipažinti Komisijos posėdyje dalyvavusiems Komisijos nariams. Komisijos posėdžio protokolą pasirašo posėdžio pirmininkas ir posėdžio sekretorius. Prie protokolo gali būti pridedami želdinių apžiūros ir vertinimo aktai, išvados ir kiti dokumentai.

19. Komisijos nariui nesutinkant su Komisijos sprendimu svarstomu klausimu, jis gali pareikšti savo atskirąją nuomonę, kuri pridedama prie Komisijos posėdžio protokolo.

20. Komisija išvadą privalo pateikti Savivaldybės administracijos direktoriui per 20 darbo dienų nuo prašymo gavimo dienos.

21. Komisijos išvados viešai skelbiamos Savivaldybės interneto svetainėje Lietuvos Respublikos želdynų įstatymo 13 straipsnio 4 ir 6 dalyse nustatyta tvarka.

22. Komisijos nariams už darbo laiką atliekant Komisijos nario pareigas mokamas atlygis, numatytas Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme.

23. Atlygis mokamas vieną kartą per mėnesį. Komisijos narių atlygio dydis: už dalyvavimo posėdyje 1 valandą mokamas 0,07 pareiginės algos bazinio dydžio atlygis, už pasiruošimą Komisijos posėdyje nagrinėti vieną klausimą – 0,07 pareiginės algos bazinio dydžio atlygis.

24. Komisijos narys turi teisę atsisakyti atlyginimo, raštu pateikdamas prašymą Savivaldybės administracijos direktoriui dėl Komisijos nario pareigų atlikimo neatlygintinai. Tokiu atveju atlyginimas neskaičiuojamas nuo po prašymo pateikimo einančios dienos.

25. Komisijos nariams, kurie yra Savivaldybės administracijos valstybės tarnautojai, atlygis už darbą Komisijoje nėra mokamas.

**IV SKYRIUS**

**KITŲ ASMENŲ DALYVAVIMAS POSĖDŽIUOSE**

26. Komisijos posėdžiuose norintys dalyvauti asmenys turi iš anksto, ne vėliau kaip prieš 1 dieną iki posėdžio, apie dalyvavimą raštu pranešti Komisijos pirmininkui, nurodydami, kurį darbotvarkės klausimą svarstant norima dalyvauti, ir pateikti kontaktinį telefono numerį.

27. Į komisijos posėdžius gali būti kviečiamas Kultūros paveldo departamento Vilniaus skyriaus atstovas nuomonei pateikti, kai želdiniai patenka į nekilnojamųjų kultūros paveldo objektų ar vietovių teritoriją.

**V SKYRIUS**

**KOMISIJOS TEISĖS IR PAREIGOS**

28. Komisija, įgyvendindama jai pavestas funkcijas, turi teisę:

28.1. gauti raštu ir žodžiu paaiškinimus ir informaciją, reikalingą klausimams nagrinėti ir sprendimams priimti, iš Savivaldybės administracijos struktūrinių padalinių, valstybės įstaigų, fizinių ir juridinių asmenų;

28.2. laiku gauti dokumentus, sutartis, įsakymus, potvarkius ir kitus dokumentus, turinčius reikšmės sprendimui;

28.3. kviesti į savo posėdžius Savivaldybės administracijos darbuotojus, ekspertus bei kitus asmenis, galinčius padėti Komisijai priimti teisingą sprendimą;

28.4. patekti į Savivaldybės teritorijas, kuriose yra reikiami apžiūrėti želdiniai;

29. Komisijos narys turi teisę:

29.1. dalyvauti rengiant ir svarstant Komisijos klausimus, laisvai balsuoti svarstomais klausimais;

29.2. susipažinti su fizinių ir juridinių asmenų prašymais, prie jų pridedamais dokumentais (detaliaisiais planais, projektais ir kt.), kitais aktualiais dokumentais;

29.3. siūlyti kviesti dalyvauti Komisijos darbe reikalingus asmenis;

29.4. siūlyti klausimus posėdžiui, iš anksto informuodamas apie tai Komisijos pirmininką;

29.5. pateikti savo argumentuotą vertinimą ir pastabas Komisijai elektroniniu būdu;

29.6. atlikti želdinių apžiūrą savarankiškai; tokiu atveju turi pateikti Komisijos pirmininkui savo sprendimą per 3 darbo dienas nuo medžiagos gavimo;

29.7. atsistatydinti savo noru, pateikdamas raštišką prašymą Komisijos pirmininkui.

30. Kiekvienas Komisijos narys privalo pranešti Komisijos pirmininkui apie dalyvavimą posėdyje ir/ar sprendimo priėmimą savarankiškai.

31. Komisijos narys negali balsuoti dėl svarstomo klausimo, jeigu jis yra asmeniškai suinteresuotas Komisijos sprendimo rezultatais bei priimamas Komisijos pasiūlymas gali turėti jam materialinės ar kitokios asmeninės naudos. Atsiradus tokioms aplinkybėms, jis privalo apie tai informuoti Komisijos narius ir nusišalinti nuo klausimo svarstymo.

32. Vykdydama pavestas funkcijas, Komisija privalo:

32.1. teikti motyvuotus savo veiksmų ir sprendimų paaiškinimus;

32.2. informuoti atsakingas institucijas apie pastebėtus želdinių žalojimo faktus, pateikdama įrodymus;

32.3. atlikdama želdinių būklės vertinimą, kviesti jame dalyvauti šių želdinių valdytojus, savininkus ar jų įgaliotus asmenis, taip pat projekto vadovą arba jo įgaliotą asmenį, kai saugotini medžiai ir krūmai auga objektuose, kuriems yra parengti atskirųjų ir priklausomųjų želdynų tvarkymo ir kūrimo projektai;

32.4. savo pareigas vykdyti tinkamai, laikantis Lietuvos Respublikos želdynų įstatymą įgyvendinamųjų teisės aktų ir šių Nuostatų.

**VI SKYRIUS**

**KOMISIJOS SPRENDIMŲ APSKUNDIMO TVARKA**

33.. Komisijos sprendimai gali būti skundžiami Lietuvos Respublikos įstatymų nustatyta tvarka.

**VII SKYIUS**

**BAIGIAMOSIOS NUOSTATOS**

34. Šie Nuostatai keičiami, papildomi ar pripažįstami netekusiais galios Ukmergės rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_

Sprendimo projektas suderintas ir pasirašytas Ukmergės rajono savivaldybės dokumentų valdymo sistemoje „Kontora“.

**UKMERGĖS RAJONO SAVIVALDYBĖS TARYBOS SPRENDIMO PROJEKTO**

**,,DĖL UKMERGĖS RAJONO ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS SUDARYMO IR ŠIOS KOMISIJOS NUOSTATŲ PATVIRTINIMO“**

**AIŠKINAMASIS RAŠTAS**

2022 m. sausio 7 d.

Ukmergė

1. **Sprendimo projekto rengimo pagrindas:**

2021 m. lapkričio 1 d. įsigaliojo nauja Lietuvos Respublikos želdynų įstatymo redakcija. Pagal naujos įstatymo redakcijos 5 straipsnio 1 dalies 4 punktą, savivaldybių atstovaujamosios institucijos (savivaldybių tarybos) tvirtina Želdynų ir želdinių apsaugos, priežiūros ir tvarkymo komisijos sudėtį ir šios komisijos nuostatus.

Naujos Lietuvos Respublikos želdynų įstatymo redakcijos 25 straipsnyje nurodyta, kad Želdynų ir želdinių apsaugos, priežiūros ir tvarkymo komisijos nariais gali būti savivaldybės tarybos nariai, valstybės tarnautojai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, bendruomeninių organizacijų ir asociacijų ar kitų viešųjų juridinių asmenų (išskyrus valstybės ar savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, atstovai, savivaldybės gyventojai.

Į Želdynų ir želdinių apsaugos, priežiūros ir tvarkymo komisijos sudėtį privaloma įtraukti bendruomeninių organizacijų ir asociacijų ar kitų viešųjų juridinių asmenų (išskyrus valstybės ar savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, raštu pareiškusių iniciatyvą dalyvauti komisijos veikloje, atstovus. Bendruomeninių organizacijų ir asociacijų ar kitų viešųjų juridinių asmenų (išskyrus valstybės ar savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, atstovai turi sudaryti ne mažiau kaip pusę komisijos narių skaičiaus, išskyrus atvejus, kai šie asmenys raštu neišreiškė iniciatyvos dalyvauti komisijos veikloje.

**2. Sprendimo projekto tikslas ir esmė:**

Patvirtinti Ukmergės rajono želdynų ir želdinių apsaugos, priežiūros ir tvarkymo komisijos sudėtį ir jos nuostatus.

**3. Šiuo metu galiojančios ir teikiamu projektu siūlomos naujos nuostatos (esant galimybei – lyginamasis variantas):** nėra

**4. Sprendimui įgyvendinti reikalingos lėšos ir galimi finansavimo šaltiniai:** Ukmergės rajono savivaldybės biudžeto lėšos.

**5. Priėmus sprendimą laukiami rezultatai, galimos pasekmės:** Patvirtinta Ukmergės rajono želdynų ir želdinių apsaugos, priežiūros ir tvarkymo komisijos sudėtis bei jos nuostatai.

**6. Priimtam sprendimui įgyvendinti reikalingi papildomi teisės aktai (priimti, pakeisti, panaikinti):** nereikalingi.

**7. Lietuvos Respublikos korupcijos prevencijos įstatymo 8 straipsnio 1 dalyje numatytais atvejais – sprendimo projekto antikorupcinis vertinimas:** neatliekamas.

**8. Kai sprendimo projektu numatoma reglamentuoti iki tol nereglamentuotus santykius, taip pat kai iš esmės keičiamas teisinis reguliavimas – sprendimo projekto numatomo teisinio reguliavimo poveikio vertinimas:** neatliekamas.

**9. Sekretoriatas priimtą sprendimą pateikia\*:** Priimtas sprendimas skelbiamas teisės aktų registre.

**10. Aiškinamojo rašto priedai:** nėra.

Viešosios tvarkos ir aplinkosaugos Vilija Grabauskienė

skyriaus vedėjo pavaduotoja